## Pravilnik o načinu plaćanja doprinosa za obvezno mirovinsko osiguranje na temelju individualne kapitalizirane štednje

### NN 115/2001 (21.12.2001.), Pravilnik o načinu plaćanja doprinosa za obvezno mirovinsko osiguranje na temelju individualne kapitalizirane štednje

Agencija za nadzor mirovinskih fondova i osiguranja

1916

Na temelju članka 42. stavka 2. Zakona o obveznim i dobrovoljnim
mirovinskim fondovima (»Narodne novine«, br. 49/99 i 63/00) Savjet Agencije za
nadzor mirovinskih fondova i osiguranja, na sjednici održanoj 10. prosinca
2001., donio je

## PRAVILNIK

### O NAČINU PLAĆANJA DOPRINOSA ZA OBVEZNO MIROVINSKO OSIGURANJE NA TEMELJU INDIVIDUALNE KAPITALIZIRANE ŠTEDNJE

Članak 1.

Ovim Pravilnikom propisuje se način uplaćivanja doprinosa za obvezno
mirovinsko osiguranje na temelju individualne kapitalizirane štednje preko
Središnjeg registra osiguranika, provjera točnosti podataka, nedostatna uplata
i kamata, pogrešno izvršena uplata, usklađenje i ispravak podataka, način
postupanja sa sredstvima doprinosa na prolaznom računu te prosljeđivanje
sredstava u obvezni mirovinski fond, obvezno mirovinsko društvo i mirovinsko
osiguravajuće društvo.

NaČin uplate doprinosa

Članak 2.

(1) Doprinosi za obvezno mirovinsko osiguranje temeljem individualne
kapitalizirane štednje (u daljnjem tekstu: doprinosi) obračunavaju se i uplaćuju
po zakonom utvrđenoj stopi na prolazni račun Središnjeg registra osiguranika (u
daljnjem tekstu: REGOS).

(2) REGOS podatke iz stavka 1. ovoga članka prikuplja na obrascu
»Specifikacija po osiguranicima o obračunatim i upla­će­nim obveznim
doprinosima, porezu na dohodak i prirezu na porez na dohodak« (u daljnjem
tekstu: Obrazac R-S).

(3) Obveznik plaćanja doprinosa uz Obrazac R-S podnosi nalog za plaćanje
doprinosa (u daljnjem tekstu: nalog) koji mora sadržavati podatak o uplaćenom
iznosu doprinosa usklađenim s tim podatkom na Obrascu R-S.

(4) Iznimno od stavka 3, osiguranici koji su sami obveznici plaćanja
doprinosa, uplaćuju doprinos bez obveze podnošenja Obrasca R-S.

Provjera toČnosti podataka

Članak 3.

Samo iznosi doprinosa čiji su podaci usklađeni i za koje postoje uvjeti
za izvršenje naloga za plaćanje, uplaćuju se na prolazni račun REGOS-a.

Članak 4.

Podatak o uplaćenom doprinosu s Obrasca R-S uparuje se s podacima s
naloga o izvršenoj uplati doprinosa, osim podataka za osiguranike koji su sami
obveznici plaćanja doprinosa.

Članak 5.

(1) Za slučajeve neprepoznavanja uplata, REGOS ustanov­ljuje Evidenciju
neprepoznatih uplata, a sredstva s naloga prenose se s prolaznog računa REGOS-a
na privremeni račun.

(2) Neprepoznate uplate iz stavka 1. ovoga članka su uplate pristigle na
prolazni račun, a nije ih moguće proslijediti:

1. obveznom mirovinskom fondu,

2. mirovinskom osiguravajućem društvu,

3. Hrvatskom zavodu za mirovinsko osiguranje,

4. nasljedniku preminulog člana mirovinskog fonda.

Članak 6.

(1) REGOS, za slučajeve
zaprimljenog Obrasca R-S, a za koji nije izvršen nalog za uplatu doprinosa
odnosno ako je nalog izvršen u iznosu većem od onoga iskazanog u Obrascu R-S,
ustanovljuje Evidenciju neusklađenih Obrazaca R-S i uplata.

(2) REGOS, u roku od pet
radnih dana od datuma valute, obavještava obveznika da ne postoji podatak o
izvršenju naloga.

(3) REGOS idućeg radnog dana
nakon izvršenog naloga obavještava organizaciju ovlaštenu za obavljanje platnog
prometa o nalogu koji je izvršen u iznosu većem od onoga iskazanog u Obrascu
R-S, a sredstva se ne raspoređuju do njihova usklađenja.

ZakaŠnjele odnosno nedostatne uplate
i kamata

Članak 7.

(1) Zakašnjela uplata doprinosa je uplata koja nije uplaćena u zakonom
propisanom roku.

(2) Nedostatna uplata je ona
uplata doprinosa koja je uplaće­na u iznosu manjem od zakonom propisanog.

Članak 8.

(1) Uplaćeni dio sredstava
doprinosa iz članka 7. stavka 2. ovoga Pravilnika usmjerava se, proporcionalno
plaćenom u odnosu na zaduženi iznos, na osobne račune osiguranika i to ako je
izračunati iznos naknade od uplaćenih doprinosa za svakog osiguranika s Obrasca
R-S jednak ili veći od 0,01 kuna.

(2) U slučaju ako nije
ispunjen uvjet iz stavka 1. ovoga članka, sredstva ostaju na prolaznom računu
do ispunjenja navedenog uvjeta.

(3) Za slučaj uplate iz članka
7. stavka 2. ovoga Pravilnika, Obrazac R-S se nalazi u Evidenciji neusklađenih
Obrazaca R-S i uplata, sve do namirenja punog iznosa doprinosa.

Članak 9.

(1) Za doprinos koji nije plaćen
u zakonom propisanom iznosu odnosno roku a obveznik je podnio Obrazac R-S,
REGOS početkom mjeseca za prethodni mjesec, predaje Poreznoj upravi zahtjev za
prisilnu naplatu doprinosa s obračunatom pripa­dajućom kamatom.

(2) Za obveznika koji nije
podnio Obrazac R-S, REGOS predaje Poreznoj upravi zahtjev za nadzor.

(3) Porezna uprava izvršit će
prisilnu naplatu doprinosa.

(4) Doprinosi naplaćeni
prisilnim putem, REGOS prema podacima iz Obrasca R-S razmjerno udjelu svakog
osiguranika iz Evidencije neusklađenih Obrazaca R-S i uplata, evidentira na
osobne račune i prosljeđuje obveznom mirovinskom fondu.

Članak 10.

(1) Obveznik plaćanja doprinosa
koji ne uplati doprinos u propisanom roku dospijeća dužan je na dospjelu svotu
doprinosa platiti kamate za sve dane zakašnjenja.

(2) Obračun kamata obavlja se
po osiguraniku početkom godine za prethodnu godinu, a REGOS uspostavlja Obrazac
R-S te u pisanom obliku obavještava obveznika o iznosu i roku plaćanja.

(3) Ukoliko obveznik plaćanja ne plati obvezu iz stavka 1. ovoga članka
u roku i iznosu iz stavka 2. ovoga članka, REGOS Poreznoj upravi predaje
zahtjev za prisilnu naplatu koju Porezna uprava provodi na način propisan člankom
9. stavkom 3. ovoga Pravilnika.

PogreŠno
izvrŠena uplata

Članak 11.

(1) Temeljem prigovora u pisanom obliku osiguranika, obveznika odnosno
nalaza o provedenom nadzoru, prema kojem iznosi uplata ne odgovaraju obvezama,
REGOS obavlja provjeru i utvrđuje opravdanost prigovora te obavlja potrebne
ispravke broja obračunskih jedinica s danom korekcije i u skladu s time
uspostavlja odgovarajuće novčane tijekove.

(2) REGOS obavještava Agenciju za nadzor mirovinskih fondova i
osiguranja (u daljnjem tekstu: HAGENA), a po potrebi i dru­ge institucije, o
izvršenim korekcijama iz stavka 1. ovoga članka.

Članak 12.

(1) Ukoliko je za osiguranika ubilježen pogrešan iznos doprinosa i kao
takav iskazan na njegovom osobnom računu, nakon što se greška utvrdi, s
njegovog osobnog računa oduzima se odnosno dodaje odgovarajući broj obračunskih
jedinica.

(2) Ako su osiguranici za koje se obavlja korekcija neprekid­no od dana
pogrešne uplate do dana korekcije bili članovi istog fonda, korekcija se
obavlja na način da se promijeni broj obračunskih jedinica na osobnom računu.

(3) Ako su osiguranici za koje se obavlja korekcija bili članovi različitih
fondova i nisu mijenjali članstvo od dana pogrešne uplate do dana korekcije,
korekcija se obavlja u skladu sa stavcima 4. do 7. ovoga članka.

(4) Broj obračunskih jedinica koje se oduzimaju utvrđuje se dijeljenjem
iznosa više uplaćenog doprinosa s vrijednošću obra­čun­ske jedinice tog fonda
na dan pogrešne uplate doprinosa u fond.

(5) REGOS potražuje od fonda iznos koji se dobiva mno­že­njem broja obračunskih
jedinica iz stavka 4. ovoga članka s vrijednošću obračunske jedinice tog fonda
na dan korekcije. Mirovinsko društvo koje upravlja tim fondom dužno je doznačiti
sredstva treći radni dan od dana zaprimljene obavijesti REGOSa.

(6) REGOS sljedeći radni dan po primljenoj uplati proslje­đuje fondu
iznos iz prethodnog stavka ovoga članka.

(7) Broj obračunskih jedinica koje se dodaje na osobni račun kao
posljedica korekcije manje uplaćenog iznosa doprinosa utvr­đu­je se dijeljenjem
iznosa koji se dodaje s vrijednošću obračunske jedinice na dan korekcije.

(8) Ukoliko je greška iz stavka 1. ovoga članka nastala kao posljedica
pogreške obveznika, obveznik obavlja potrebne uplate doprinosa odnosno ispravke
Obrasca R-S .

(9) Prigodom korekcije uplaćenih doprinosa REGOS vrši korekciju naknada
od uplaćenih doprinosa koje pripadaju mirov­inskom društvu na osnovu statutamirovinskog fonda, te na kraju dana izvješćuje mirovinsko društvo o
izvršenoj korekciji putem zbirnog izvješća.

(10) Ukoliko se greška iz stavka 1. ovoga članka ispravlja na osobnim računima
članova nekoliko obveznih mirovinskih fondova, REGOS obavještava o izvršenoj
korekciji obvezna mirovinska društva koja upravljaju tim fondovima, putem
posebne stavke kod zbirnog izvještaja o uplatama.

Članak 13.

(1) Ako je uplata obavljena na način iz članka 12. ovoga Pravilnika, a
utvrđena je poslije zatvaranja osobnog računa, REGOS pisanim putem obavještava
HAGENU i zakonom propisanog primatelja sredstava o utvrđenoj grešci i
korigiranom iznosu.

(2) Ukoliko ispravak pogrešne uplate ima za posljedicu povrat sredstava,
REGOS izdaje zahtjev primatelju za povrat odgo­va­rajućeg iznosa.

(3) Ukoliko ispravak pogrešne uplate ima za posljedicu primitak
sredstava, REGOS obavještava korisnika o ostvarenju prava na dodatni iznos.

Članak 14.

(1) Ako je uplata obavljena nakon zatvaranja osobnog raču­na, navedena
sredstva REGOS s prolaznog računa usmjerava za­konom propisanom primatelju
sredstava o čemu obavještava HAGENU.

(2) Za slučaj uplate iz stavka 1. ovoga članka, HAGENA izdaje nalog
mirovinskom osiguravajućem društvu o ispravci iznosa ugovorene mirovine u
skladu s naknadno pristiglim sredstvima ili po potrebi obavještava Hrvatski
zavod za mirovinsko osiguranje odnosno nasljednika.

Prolazni
raČun

Članak 15.

Prolazni račun REGOS-a je račun na kojem se nalaze sredstva doprinosa:

1. prije njihova usmjeravanja u obvezni mirovinski fond,

2. prije njihova usmjeravanja na privremeni račun,

3. nakon što su se nalazila na privremenom računu,

4. prije njihova usmjeravanja obveznom mirovinskom druš­tvu,

5. prije njihova usmjeravanja mirovinskom osiguravajućem društvu,

6. prije njihove isplate nasljednicima preminulog člana mirovinskog
fonda,

7. prije njihova usmjeravanja Hrvatskom zavodu za mirovinsko osiguranje.

Članak 16.

Sredstva uplaćenih doprinosa i prenesenih računa konvertiraju se u obračunske
jedinice u skladu s Odlukom o početnoj vrijednosti obračunske jedinice i datumu
konverzije.

Članak 17.

(1) Sredstva koja REGOS prenosi mirovinskom fondu su:

1. sredstva doprinosa umanjena za naknade od uplaćenih doprinosa
mirovinskom društvu,

2. sredstva s osobnih računa osiguranika prenesenih iz bivšeg fonda
umanjena za naknadu za izlaz,

3. razlika sredstava nastalih korekcijom grešaka.

(2) Sredstva koja REGOS potražuje od mirovinskog društva, a na teret
imovine mirovinskog fonda, su:

1. sredstva s osobnih računa osiguranika koji izlaze iz mirovinskog
fonda, i

2. razlika sredstava nastalih korekcijom grešaka.

(3) REGOS svakog radnog dana za prethodni radni dan prosljeđuje na račun
novog mirovinskog fonda uplaćena sredstva iz stavka 1. ovoga članka i izvješćuje
mirovinsko društvo o iznosu sredstava iz stavka 1. i 2. ovoga članka.

(4) Mirovinsko društvo obvezno je doznačiti sredstva iz stav­ka 2. ovoga
članka treći radni dan od dana zaprimljene obavijesti REGOS-a.

Članak 18.

(1) Sredstva s prolaznog računa nije moguće proslijediti u obvezni
mirovinski fond kada:

1. osiguranik nije odabrao obvezni mirovinski fond ili

2. nije moguće utvrditi na kojeg osiguranika se uplata odnosi odnosno
svrha prispjele uplate.

(2) Sredstva iz stavka 1. točke 1. vode se po osiguraniku u evidenciji
REGOSA.

(3) Sredstva doprinosa se prenose s prolaznog na privremeni račun za slučaj
iz stavka 1. točke 1. ovoga članka sljedeći radni dan od dana uplate, a za slučaj
iz stavka 1. točke 2. ovoga članka nakon osam radnih dana od dana uplate.

(4) Sredstva doprinosa vraćaju se s privremenog računa na prolazni račun
po otklanjanju razloga nemogućnosti njihova pros­ljeđivanja iz stavka 1. ovoga članka.

Članak 19.

(1) Za uplate iz članka 18. stavak 1. točka 2. ovoga Pravilnika, REGOS
početkom mjeseca za prethodni mjesec obavještava u elektronskom obliku HAGENU.

(2) REGOS, temeljem zbirnog, izvještaje o uplatama, pros­lje­đuje
sredstva s privremenog odnosno na privremeni račun.

Članak 20.

(1) Nalozi iz članka 18. stavak 1. točka 2. ovoga Pravilnika bilježe se
u Evidenciji neusklađenih Obrazaca R-S i uplata.

(2) Prije usmjeravanja sredstava doprinosa iz stavka 1. ovoga članka na
privremeni račun stvara se stavka neprepoznatog naloga u Evidenciji
neprepoznatih uplata.

Članak 21.

(1) Radi pokrića troškova mirovinskog društva REGOS obračunava naknadu
utvrđenu u skladu sa zakonom a koju uplaćuje na račun mirovinskog društva, i
to:

1. od uplaćenih doprinosa u visini utvrđenoj statutom mirovinskog fonda,

2. za izlaz iz obveznog mirovinskog fonda.

(2) HAGENA obavještava REGOS o visini naknada iz stav­ka 1. ovoga članka.

Članak 22.

U slučaju zatvaranja osobnog računa, REGOS izdaje nalog obveznom
mirovinskom društvu da prijenosom sredstava preko prolaznog računa izvrši plaćanje
zakonom propisanom primatelju s računa mirovinskog fonda. Visina sredstava na
osobnom računu člana mirovinskog fonda određuje se po vrijednosti obračunske
jedinice na dan zatvaranja osobnog računa.

Članak 23.

REGOS po zaprimljenoj obavijesti HAGENE o oduzimanju odobrenja za rad
obveznom mirovinskom društvu, doprinose za članove obveznog mirovinskog fonda čijem
je obveznom mirovinskom društvu oduzeto odobrenje za rad, usmjerava na način i
u roku kojeg odredi HAGENA.

Članak 24.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-01/01-01/30
Urbroj: 383-01-01-1
Zagreb, 10. prosinca 2001.

Predsjednik Savjeta
**dr. sc. Vladimir Lasić**, v. r.

Pravilnik, NN 115/2001-1916